C 132/6
EL
Επίσημη Εφημερίδα της Ευρωπαϊκής Ένωσης
24.3.2022
Τετάρτη 6 Οκτωβρίου 2021
ΚΔ. λαμβάνοντας υπόψη ότι η ΕΕ έχει προτείνει ισχυρές οικολογικές δεσμεύσεις και στόχους με την Ευρωπαϊκή Πράσινη Συμφωνία, αλλά ότι το συνολικό οικολογικό αποτύπωμά της παραμένει υψηλό, γεγονός που έχει αρνητικές επιπτώσεις για το περιβάλλον στις αναπτυσσόμενες χώρες· λαμβάνοντας υπόψη ότι η στρατηγική της ΕΕ για τη βιοποικιλότητα αποσκοπεί στην επίτευξη μιας κατάστασης έως το 2050 στην οποία όλα τα οικοσυστήματα του πλανήτη θα έχουν αποκατασταθεί, θα είναι ανθεκτικά και επαρκώς προστατευόμενα, σύμφωνα με την Ατζέντα του 2030 για τη βιώσιμη ανάπτυξη, και εκφράζει τη δέσμευσή του στον στόχο της εξάλειψης της ανθρωπογενούς εξαφάνισης ειδών έως το 2050, με γνώμονα την αμοιβαία ευθύνη μεταξύ γενεών και την αρχή της ισότητας, συμπεριλαμβανομένων του σεβασμού των δικαιωμάτων και της πλήρους και αποτελεσματικής συμμετοχής των αυτόχθονων πληθυσμών και των τοπικών κοινοτήτων· λαμβάνοντας υπόψη ότι η στρατηγική της ΕΕ και των κρατών μελών της για τη στήριξη των αναπτυσσόμενων χωρών θα πρέπει να σχεδιαστεί έτσι ώστε οι επιπτώσεις της κλιματικής αλλαγής και της απώλειας βιοποικιλότητας να προλαμβάνονται· ΚΕ.
λαμβάνοντας υπόψη ότι η βιοποικιλότητα έχει καθοριστική σημασία για την επισιτιστική ασφάλεια, την ευημερία των ανθρώπων και την ανάπτυξη σε παγκόσμιο επίπεδο· λαμβάνοντας υπόψη ότι στα οφέλη που αποκομίζουν οι άνθρωποι από τα οικοσυστήματα περιλαμβάνονται, μεταξύ άλλων, ο καθαρισμός των υδάτων και του αέρα, η καταπολέμηση των παρασίτων και των ασθενειών, η επικονίαση των καλλιεργειών, η γονιμότητα του εδάφους, η γενετική ποικιλότητα, ο εφοδιασμός σε γλυκό νερό, η προστασία από τις πλημμύρες, η παγίδευση του διοξειδίου του άνθρακα και η ανθεκτικότητα στην κλιματική αλλαγή· λαμβάνοντας υπόψη ότι τα δάση φιλοξενούν περισσότερο από το 75 % της παγκόσμιας χερσαίας βιοποικιλότητας και ότι πάνω από το 25 % του παγκόσμιου πληθυσμού εξαρτάται από δασικούς πόρους για την επιβίωσή του· λαμβάνοντας υπόψη ότι η πανδημία COVID-19 ανέδειξε τομείς ανισότητας στα αγροδιατροφικά συστήματα και την ανάγκη βιώσιμης προσαρμογής και βελτίωσης της παραγωγής που προέρχεται από μικρές εκμεταλλεύσεις στις αναπτυσσόμενες χώρες, μετασχηματισμού των αγροδιατροφικών συστημάτων και επαναπροσανατολισμού της γεωργίας προς την κλιματική βιωσιμότητα·
ΚΣΤ. λαμβάνοντας υπόψη ότι η ειδική έκθεση της Διακυβερνητικής Επιτροπής για την Κλιματική Αλλαγή (IPCC) σχετικά με την κλιματική αλλαγή και τη γη, της 8ης Αυγούστου 2019, καταδεικνύει ότι οι αυτόχθονες πληθυσμοί έχουν μακρά ιστορία προσαρμογής στην κλιματική μεταβλητότητα, βασιζόμενοι στις παραδοσιακές γνώσεις τους, η οποία ενισχύει την ανθεκτικότητά τους· ΚΖ. λαμβάνοντας υπόψη ότι η ειδική έκθεση της IPCC για τους ωκεανούς και την κρυόσφαιρα σε ένα μεταβαλλόμενο κλίμα, της 24ης Σεπτεμβρίου 2019, παρέχει επίσης στοιχεία για τα οφέλη του συνδυασμού επιστημονικών γνώσεων με τοπικές και αυτόχθονες γνώσεις για την ενίσχυση της ανθεκτικότητας· ΚΗ. λαμβάνοντας υπόψη ότι το άρθρο 8 στοιχείο ι) της ΣΒΠ δεσμεύει τα συμβαλλόμενα κράτη να σέβονται και να διατηρούν τις γνώσεις, τις καινοτομίες και τις πρακτικές των αυτοχθόνων και των τοπικών κοινοτήτων, οι οποίες είναι σημαντικές για τη διατήρηση και τη βιώσιμη χρήση της βιοποικιλότητας· λαμβάνοντας υπόψη ότι, ωστόσο, η ΣΒΠ δεν περιλαμβάνει ρητή αναγνώριση των ανθρωπίνων δικαιωμάτων των αυτόχθονων πληθυσμών· ΚΘ. λαμβάνοντας υπόψη ότι, σύμφωνα με εκτιμήσεις του Οργανισμού Τροφίμων και Γεωργίας των Ηνωμένων Εθνών (FAO), έχει χαθεί το 75 % περίπου της φυτογενετικής ποικιλότητας παγκοσμίως, ενώ το 75 % της παγκόσμιας διατροφής παράγεται πλέον μόνο από 12 φυτά και πέντε είδη ζώων, πράγμα που ενέχει σοβαρό κίνδυνο για την παγκόσμια επισιτιστική ασφάλεια· Λ.
λαμβάνοντας υπόψη ότι η απώλεια γενετικής ποικιλότητας, ιδίως η αντικατάσταση τοπικών, καλά προσαρμοσμένων φυλών, αυξάνει την ευπάθεια σε επιβλαβείς οργανισμούς, ασθένειες και περιβαλλοντικές αλλαγές, συμπεριλαμβανομένης της κλιματικής αλλαγής· λαμβάνοντας υπόψη ότι η παγκοσμιοποίηση της αγοράς γεωργικών προϊόντων συνέτεινε στην ενίσχυση της διάβρωσης της γεωργικής βιοποικιλότητας, πράγμα που σημαίνει μικρότερη ικανότητα καινοτομίας και προσαρμογής στην κλιματική αλλαγή·
ΛΑ. λαμβάνοντας υπόψη ότι, σύμφωνα με εκτιμήσεις, το διεθνές εμπόριο ευθύνεται για το 30 % των απειλών για τα είδη παγκοσμίως· ΛΒ. λαμβάνοντας υπόψη ότι το παράνομο εμπόριο άγριων ειδών και το παράνομο εμπόριο ξυλείας και πρώτων υλών μπορούν να επιταχύνουν την υποβάθμιση και την καταστροφή της βιοποικιλότητας σε χώρες με ανίσχυρους θεσμούς και περιβαλλοντικούς κανονισμούς· ΛΓ.
λαμβάνοντας υπόψη ότι οι ωκεανοί αποτελούν τεράστιους ταμιευτήρες βιοποικιλότητας και πρωταρχικό ρυθμιστή του κλίματος παγκοσμίως· λαμβάνοντας υπόψη ότι η διατήρησή τους είναι ζωτικής σημασίας για τη βιώσιμη ανάπτυξη και την εξάλειψη της φτώχειας, δεδομένου ότι παρέχουν βιώσιμα μέσα βιοπορισμού και επισιτιστική ασφάλεια σε δισεκατομμύρια ανθρώπους· λαμβάνοντας υπόψη ότι η ρύπανση των θαλάσσιων οικοσυστημάτων από πλαστικά είναι τόσο παγκόσμιο όσο και τοπικό πρόβλημα με δυνητικά σοβαρές συνέπειες για την άγρια πανίδα, τις οικονομικές δραστηριότητες και την ανθρώπινη υγεία στις αναπτυσσόμενες χώρες· λαμβάνοντας υπόψη ότι οι διαστάσεις αυτής της ρύπανσης έχουν υποτιμηθεί σε μεγάλο βαθμό και ότι εξακολουθούν να υπάρχουν κενά γνώσης, ιδίως όσον αφορά τις επιπτώσεις στις παράκτιες περιοχές και κοινότητες· λαμβάνοντας υπόψη ότι, σύμφωνα με την πρόσφατη έκθεση του Προγράμματος των Ηνωμένων Εθνών για το